ACORDS DE LA COMISSIÓ MIXTA

GENERALITAT – AJUNTAMENT

**1.- Declaració Conjunta.**

* Coincidint amb el Dia Internacional contra la violència envers les dones, ambdues administracions han ratificat el seu compromís, d’acord amb el Manifest signat per diverses institucions, de seguir treballant conjuntament i coordinadament amb la implicació de totes les administracions i agents socials per **l'eradicació de totes les violències masclistes** i la reparació de totes les supervivents.
* A la vegada les dues administracions han abordat conjuntament la necessitat de treballar per aconseguir un major **finançament de l’Estat pel que fa al transport públic metropolità**.
* Així mateix, exigeixen la **derogació de la Llei de Racionalització i Sostenibilitat de l’Administració Local (LRSAL)**. La LRSAL ha comportat un atac al principi d’autonomia local que ha vulnerat els principis de suficiència de recursos i lleialtat institucional.
* Finalment, ambdues institucions són conscients del moment excepcional que viu el país i han reiterat la necessitat de defensar que el diàleg i la negociació siguin els instruments per **trobar solucions polítiques al conflicte polític existent.**

**2. El Règim Especial de Barcelona. 20 anys de Carta Municipal: Reconeixement, garantia, actualització i impuls del regim especial de Barcelona.**

* La Generalitat de Catalunya i l’Ajuntament de Barcelona acorden un posicionament institucional conjunt per refermar el règim especial de la ciutat. Dit acord s’acompanyaria d’accions precises dirigides a ambdues institucions però també al món acadèmic i als òrgans jurisdiccionals per garantir-ne el seu reconeixement en les polítiques del Govern de la Generalitat i l’aplicació en les institucions, que es concreten en:

**1.** Celebrar una jornada (institucional) commemorant els 20 anys de la Carta Municipal quant al reconeixement, garantia, actualització i impuls del règim especial de Barcelona.

**2.** Establir unes sessions tècniques entre responsables dels departaments de la Generalitat i de les gerències de l’Ajuntament per millorar la col·laboració d’ambdues administracions en la tramitació de les iniciatives normatives.

**3.** Actualitzar l’acord de 7/06/2013 sobre la participació de l’Ajuntament en les iniciatives normatives per incorporar, entre d’altres aspectes, la creació d’una Subcomissió Tècnica de Seguiment (amb periodicitat quadrimestral) de la Comissió Mixta.

**3.- Acords i impuls d’accions polítiques i administraves sobre qüestions d’ambdues administracions d’interès de la ciutat de Barcelona.**

**3.1.** Acord per a l’habilitació a la ciutat de Barcelona per a creació d’un recàrrec de l’Impost d’estades en establiments turístics (IEET).

* La Generalitat de Catalunya i l’Ajuntament de Barcelona acorden fer efectiu l’Acord del Consell Plenari de l’Ajuntament de Barcelona en relació amb la modificació de la llei de l’Impost  d’Estades en Establiments Turístics, amb l’objectiu **d’habilitar a l’Ajuntament a aplicar un recàrrec a l’IEET per a les estades a la ciutat de Barcelona** i als desembarcaments de creuers als seus ports. El recàrrec serà d’un màxim de 4 euros, i serà determinat en cada cas pel Ple de l’Ajuntament de Barcelona, el qual serà el beneficiari del 100% de la recaptació.
* S’establirà un grup de treball per a que durant les dues properes setmanes concreti la modificació de la llei de l’IEET a fi de donar resposta a l’acord del Consell Plenari de l’Ajuntament de Barcelona.

**3.2.** Impuls de la delegació de competències a favor de l’Ajuntament per a la gestió del Port Olímpic.de Barcelona.

* La Generalitat de Catalunya i l’Ajuntament de Barcelona acorden l’aprovació definitiva i immediata per part del Consell de Govern de la Generalitat de Catalunya del **Conveni de Delegació de competències del Port Olímpic a l’Ajuntament de Barcelona**. Així mateix, s’acorda la celebració abans del 31 de gener de 2020 de la Comissió de Seguiment per elaborar l’addenda del Conveni de Delegació que concreti el termini del retorn dels excedents del finançament dels ingressos delegats que percebrà l’Ajuntament per finançar la competència delegada; els informes previs del titular de la competència quan correspongui, i els mecanismes per evitar l’enriquiment injust tant de la Generalitat com de l’Ajuntament en cas d’extinció anticipada o de revocació de la delegació.

**3.3.** Acord sobre la creació d’un programa plurianual entre el Servei Català d’Ocupació i l’Ajuntament de Barcelona pel foment de l’ocupació i les polítiques actives d’ocupació.

* La Generalitat de Catalunya i l’Ajuntament de Barcelona acorden continuar treballant en el marc del conveni de col·laboració ja existent, però donant un salt qualitatiu per **millorar l’eficàcia i eficiència de les polítiques** d’ocupació que encara es despleguen per separat a la ciutat.
* En aquest sentit, acorden posar en marxa un grup de treball per concretar aquest nou model de cooperació interadministrativa, amb el compromís de disposar de les primeres conclusions cap al febrer de 2020. (nou redactat, amb acord entre les parts).

**3.4.** Acord en matèria de finançament de la Generalitat per al funcionament de les escoles bressol de la ciutat.

L’Ajuntament de Barcelona i el Govern de la Generalitat acorden la **creació d’una comissió de treball per abordar el finançaments de les Escoles Bressol** municipals de Barcelona, que presentarà les seves conclusions en el termini d’un mes.

**3.5.** Seguiment del compliment de les obligacions financeres amb l’Ajuntament de Barcelona. Renovació del conveni.

* La Generalitat de Catalunya i l’Ajuntament de Barcelona acorden **prorrogar i millorar el conveni vigent de programació de pagaments del deute** per part de la Generalitat, que fineix en data 31 de desembre de 2019.
* La Generalitat de Catalunya i l’Ajuntament de Barcelona valoren positivament el resultat del conveni tenint present que el deute pendent de la Generalitat vers l’Ajuntament era molt per sobre dels 100 milions d’euros el 31 de desembre de 2015 i, a dia 22 de novembre de 2019, és de 25,27 milions d’euros, que inclou el deute no vençut.

**4.- Compromís d’ambdues institucions amb l’agenda de l’equilibri territorial i la cohesió econòmica i social.**

* El gran dinamisme econòmic, social i cultural que caracteritza la ciutat de Barcelona, lligat amb la seva vocació innovadora i avantguardista,  afavoreix la concentració de talent així com l’atracció d’inversió i d’iniciatives basades en l’excel·lència, esdevenint motor econòmic de les seves inversions. Així ho demostren diversos projectes que estan aflorant i consolidant en aquest territori.

En aquest sentit, l’Ajuntament de Barcelona, i la Generalitat de Catalunya, es comprometen a exercir el seu lideratge per projectar Catalunya al món i configurar-se com la gran porta catalana d’entrada d’oportunitats i inversions amb l’objectiu d’estimular la redistribució econòmica arreu del país, garantint així la cohesió social i territorial. Entenem, en definitiva, que és necessari articular un engranatge entre Barcelona i la resta del territori català que ha de ser el motor i el garant del progrés econòmic i el benestar social per garantir la cohesió i l’equilibri territorial.

L’Ajuntament de Barcelona s’incorporarà al consell assessor del País Viu que promou la Generalitat de Catalunya.